Rozhodnutie Rady a Komisie
z 12. októbra 2000
o uzatvorení protokolu k Dohode o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Ruskou federáciou na strane druhej
(2000/682/ES, ESUO, Euratom)
RADA EURÓPSKEJ ÚNIE,
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva, najmä na jej článok 44 ods. 1, poslednú vetu článku 47 ods. 2, články 55, 57 ods. 2, 71, 80 ods. 2, 93, 94, 133 a 308, v súvislosti s druhou vetou ods. 2 jej článku 300 a druhým pododsekom článku 300 ods. 3,
so zreteľom na Zmluvu o založení Európskeho spoločenstva uhlia a ocele, najmä na jej článok 95,
so zreteľom na Zmluvu o založení Európskeho spoločenstva pre atómovú energiu, najmä na druhý pododsek jej článku 101,
so zreteľom na návrh Komisie,
so zreteľom na súhlas Európskeho parlamentu [1],
so zreteľom na súhlas Rady podľa článku 101 Zmluvy o založení Európskeho spoločenstva pre atómovú energiu,
po porade s Poradným výborom ESUO a so súhlasom Rady,
keďže:
(1) Dohoda o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Ruskou federáciou na strane druhej [2], ktorá nadobudla platnosť 1. decembra 1997, prispieva k dosiahnutiu cieľov Európskych spoločenstiev, pokiaľ predstavuje podstatnú súčasť stratégie Európskych spoločenstiev a ich členských štátov so zreteľom na Ruskú federáciu.
(2) Vzhľadom na to, že dohoda o partnerstve a spolupráci bola podpísaná pred rozšírením Európskej únie o Rakúsko, Fínsko a Švédsko, 21. mája 1997 bol podpísaný protokol o rozšírení s cieľom začleniť tri nové členské štáty do uvedenej dohody.
(3) Bola dosiahnutá dohoda medzi stranami o predbežnom uplatňovaní protokolu o rozšírení zo strany Európskych spoločenstiev, Ruskej federácie a všetkých členských štátov okrem Rakúska, Švédska, Fínska, Dánska a Portugalska.
(4) Všetci signatári protokolu ho už ratifikovali,
ROZHODLA TAKTO:
Článok 1
Protokol k dohode o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Ruskou federáciou na strane druhej, sa týmto schvaľuje v mene Európskeho spoločenstva, Európskeho spoločenstva uhlia a ocele a Európskeho spoločenstva pre atómovú energiu.
Text protokolu tvorí prílohu k tomuto rozhodnutiu.
Článok 2
Predseda Rady v mene Európskeho spoločenstva predloží oznámenie, ktoré ustanovuje článok 4 protokolu. Predseda Komisie predloží to isté oznámenie v mene Európskeho spoločenstva uhlia a ocele a Európskeho spoločenstva pre atómovú energiu.
V Bruseli 12. októbra 2000